Neuvoston asetuksen N:o 17(1) 19 artiklan 3 kohdan mukainen tiedonanto hakemuksesta puuttumattomuustodistuksen tai poikkeuksen saamiseksi Euroopan yhteisön perustamissopimuksen 81 artiklan 3 kohdan nojalla

(Asia COMP/C2/38.287 - Telenor/Canal+/Canal Digital)

(2003/C 149/10)

(ETA:n kannalta merkityksellinen teksti)

I ILMOITUS

1. Telenor Broadband Services AS (TBS) jätti komissiolle 16. marraskuuta 2001 asetuksen N:o 17 4 artiklan mukaisesti hakemuksen puuttumattomuustodistuksen saamiseksi EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan nojalla tai vaihtoehtoisesti poikkeuksen saamiseksi EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan nojalla kolmelle sopimukselle, jotka oli tehty muun muassa Groupe Canal+ SA:n (Groupe Canal+) ja sen pohjoismaisen tytäryhtiön Canal+ Television AB:n (Canal+ Nordic) kanssa. Ilmoitetuissa sopimuksissa määrätään ehdoista, joita osapuolet aikovat noudattaa Pohjoismaiden alueella maksutelevisiotoiminnassaan ja erityisesti maksutelevisiokanavien keskeisen sisällön (premium content) lähettämisessä käyttämällä Canal Digital AS:n (Canal Digital) suoraa satelliittijakelujärjestelmää (direct-to-home, DTH)(2).

2. TBS on norjalaisen vakiintuneen teleoperaattorin Telenor AS:n tytäryhtiö, joka tarjoaa muun muassa televisiopalveluita kuluttajille kaikissa Pohjoismaissa käyttämällä DTH-järjestelmää, satelliittiyhteisantenniverkkoja (satellite master antenna network, SMATV) ja kaapeliverkkoja. Groupe Canal+ on Vivendi Universal -konsernin elokuva- ja televisiotoiminnasta vastaava yksikkö, joka tuottaa, hankkii ja jakelee pitkiä elokuvia, audiovisuaalisia teoksia ja urheilulähetysoikeuksia. Groupe Canal+ tuottaa myös maksutelevisiokanavia ja jakelee tytäryhtiönsä Canal+ Nordicin välityksellä maksullisia kanavapaketteja, joihin sisältyy muun muassa kaapeliverkkojen ja satelliittijakelujärjestelmien kautta Pohjoismaiden alueella lähetettäviä kertamaksutelevisiokanavia (pay-per-view, PPV) ja porrastettuja tilausvideoita lähettäviä kanavia (near-video-on-demand, NVOD).

3. Yrityksiin TBS/Telenor/Canal Digital ja yrityksiin Groupe Canal+/Canal+ Nordic viitataan jäljempänä ilmoitettujen sopimusten sopimuspuolina.

II ILMOITETUT SOPIMUKSET

4. Canal Digitalin DTH-järjestelmä oli vuosina 1997-2001 TBS:n ja Groupe Canal+:n yhteiskäytössä. Ne molemmat omistivat 50 prosenttia yhteisyrityksen osakkeista. Sopimuspuolet tekivät ilmoitetut sopimukset Groupe Canal+:n päätettyä vuonna 2001 myydä omistusosuutensa Canal Digitalista TBS:lle. Ilmoitettujen sopimusten päätarkoituksena on varmistaa kaupan toteutuminen ja toimitusten jatkuminen, joka oli siihen mennessä varmistettu Canal Digitalin ja Canal+ Nordicin vertikaalisella rakenteellisella yhteydellä. Ilmoitettujen sopimusten sisältö on seuraava:

- muun muassa Groupe Canal+:n ja TBS:n välinen myynti- ja ostosopimus, jonka mukaisesti Groupe Canal+ myy 50 prosentin omistusosuutensa Canal Digitalissa TBS:lle,

- muun muassa Groupe Canal+:n ja TBS:n välinen jakelusopimus Canal+ Nordicin maksutelevisiokanavien keskeisen sisällön lähettämisestä käyttämällä Canal Digitalin DTH-järjestelmää,

- sopimus, jonka mukaisesti Canal+ Nordic välittää PPV- ja NVOD-kanavia Canal Digitalille.

Sopimuksissa määrätään muun muassa seuraavaa:

II.1. Maksutelevisiokanavia koskeva yksinoikeus

5. Groupe Canal+ myöntää TBS:lle yksinoikeuden Canal+ Nordicin maksutelevisiokanavien keskeisen sisällön lähettämiseen Canal Digitalin välityksellä ja pidättäytyy kymmeneksi vuodeksi omistamasta tai käyttämästä kilpailevaa DTH/SMATV-järjestelmää Pohjoismaiden alueella (pay-TV channel exclusivity). Yksinoikeus ei kuitenkaan vaikuta Canal+ Nordicin maksutelevisiokanavien keskeisen sisällön lähettämiseen sellaisten kolmansien omistamien kaapeliverkkojen (CATV) kautta, joihin on liittynyt Pohjoismaissa yli [...](3) kotitaloutta.

II.2. Maksutelevisiokanavia koskeva kilpailukieltolauseke

6. TBS antaa Groupe Canal+:lle sitoumuksen, jonka mukaan se pidättäytyy kymmeneksi vuodeksi omistamasta tai lähettämästä maksutelevisiokanavien keskeistä sisältöä käyttämällä DTH/SMATV-järjestelmää ja lähettämästä Pohjoismaiden alueella kilpailevien toimittajien maksutelevisiokanavien keskeistä sisältöä käyttämällä DTH/SMATV-järjestelmää ja pienempiä kaapeliverkkoja (pay-TV channel non-compete). Kilpailukieltolauseke ei kuitenkaan kata kolmansien omistamien maksutelevisiokanavien keskeisen sisällön lähettämistä Telenorin omistamien tai sen määräysvallassa olevien kaapeliverkkojen kautta.

7. Kilpailukieltojärjestelyn rinnalla sovelletaan sisällön yhteishankintaa koskevaa järjestelmää. Sopimuspuolet ovat lisäksi sopineet joistakin lähimarkkinoihin vaikuttavista lausekkeista, jotka koskevat muun muassa yhteistyötä satelliittitransponderipalveluiden tarjonnan markkinoilla ja uusmediamarkkinoilla.

II.3. PPV/NVOD-kanavia koskeva yksinoikeus ja kilpailukieltolauseke

8. Canal+ Nordic myöntää lisäksi Canal Digitalille viideksi vuodeksi yksinoikeuden (ja velvollisuuden) PPV/NVOD-elokuvakanavien lähettämiseen Pohjoismaiden alueella käyttämällä DTH/SMATV-järjestelmää, pienempiä kaapeliverkkoja ja Telenorin CATV-verkkoja (PPV/NVOD channel exclusivity).

9. Yksinoikeuden lisäksi sovelletaan kilpailukieltojärjestelyä, jonka mukaan Canal Digital voi tietyin edellytyksin (neuvoteltuaan asiasta Canal+ Nordicin kanssa) tarjota lisäksi myös kolmansilta hankittavia PPV/NVOD-kanavia ja -palveluita (PPV/NVOD channel non-compete).

III SOPIMUSPUOLTEN EHDOTTAMAT KORJAUSTOIMENPITEET

10. Komissio oli katsonut alustavasti, että monien ilmoitettuihin sopimuksiin sisältyvien lausekkeiden tarkoituksena ja/tai seurauksena oli kilpailun rajoittaminen EY:n perustamissopimuksen 81 artiklan 1 kohdassa ja ETA-sopimuksen 53 artiklan 1 kohdassa tarkoitetulla tavalla eivätkä kyseiset lausekkeet täyttäneet perustamissopimuksen 81 artiklan 3 kohdan ja ETA-sopimuksen 53 artiklan 3 kohdan edellytyksiä.

11. Sopimuspuolet antoivat 31. maaliskuuta 2003 komission alustavasti esittämien kilpailuongelmien poistamista koskevan ehdotuksen. Ne ehdottivat ilmoitettuihin sopimuksiin seuraavia muutoksia:

- maksutelevisiokanavia koskevan yksinoikeuden voimassaolon rajaaminen enintään neljään vuoteen,

- yksinoikeuden soveltamisalan pienentäminen rajaamalla DTH/SMATV-jakelun määritelmä koskemaan vain kaapeliverkkojakelua,

- maksutelevisiokanavia koskevien kilpailukielto- ja yhteishankintajärjestelyiden voimassaolon rajaaminen enintään kolmeen vuoteen,

- yhteishankintajärjestelyiden soveltamisalan pienentäminen rajaamalla ne koskemaan vain maksutelevision keskeistä sisältöä,

- PPV/NVOD-kanavia koskevan kilpailukieltojärjestelyn voimassaolon rajaaminen enintään kolmeen vuoteen,

- satelliittitransponderia koskevan kilpailukieltojärjestelyn voimassaolon rajaaminen enintään viiteen vuoteen,

- uusmediajärjestelmien välityksellä lähetettävän keskeisen sisällön ja uusien kanavien hankintaa ja markkinointia koskevien kahdenvälisten etuosto-oikeuksien poistaminen.

IV KOMISSION AIKOMUS

Edellä esitetyn perusteella komissio aikoo ottaa myönteisen kannan sopimuspuolten tarkistettuihin yksinoikeus- ja kilpailukieltojärjestelyihin. Ennen sitä komissio kehottaa kolmansia osapuolia lähettämään huomautuksensa kuukauden kuluessa tämän ilmoituksen julkaisemisesta sähköpostitse (Hanns-Petter.Nehl@cec.eu.int), faksilla ((32-2) 296 01 28) tai postitse viitteellä "Asia 38.287 - Telenor/Canal+/Canal Digital" seuraavaan osoitteeseen: Euroopan komissio Kilpailun pääosasto

Anti-trust Registry

J-70

Toimisto 0/28

B - 1049 Bruxelles/Bryssel.

Jos huomautusten katsotaan sisältävän liikesalaisuuksia tai muita luottamuksellisia tietoja, komissiolle on ilmoitettava kohdat, joita ei haluta julkistettavaksi sillä perusteella, että ne sisältävät liikesalaisuuksia tai muita luottamuksellisia tietoja. Tällainen pyyntö on perusteltava. Jos komissio ei saa perusteltua pyyntöä, se olettaa, että huomautukset eivät sisällä luottamuksellisia tietoja.

(1) EYVL 13, 21.2.1962, s. 62.

(2) Komission ilmoitus EYVL C 340, 4.12.2001, s. 6.

(3) Liikesalaisuus.